ಇದೇ ತಿಂಗಳು 13ಕ್ಕೆ ಮುಗಿಯಲಿದೆ ಎಸ್.ಶ್ರೀಶಾಂತ್ ಮೇಲಿನ ನಿಷೇಧದ ಶಿಕ್ಷೆ..! ಐಪಿಎಲ್ ಸ್ಟಾಟ್ ಫಿಕ್ಸಿಂಗ್ ಆರೋಪದಡಿ ಬಿಸಿಸಿಐನಿಂದ ನಿಷೇಧಕ್ಕೊಳಗಾಗಿದ್ದ ಟೀಮ್ ಇಂಡಿಯಾ ವೇಗಿ ಎಸ್.ಶ್ರೀಶಾಂತ್ ಶಿಕ್ಷೆ, ಇದೇ ತಿಂಗಳು 13ಕ್ಕೆ ಮುಕ್ತಾಯವಾಗಲಿದೆ. 7 ವರ್ಷಗಳಿಂದ ಈ ದಿನಕ್ಕಾಗಿ ಕಾಯುತ್ತಿದ್ದ ಶ್ರೀಶಾಂತ್, ಸಂತಸದ ಅಲೆಯಲ್ಲಿ ತೇಲಾಡುತ್ತಿದ್ದಾರೆ. ಮತ್ತೆ ಅಂಗಳಕ್ಕಿಳಿದು ಬೌಲಿಂಗ್ ಪ್ರಾಕ್ಟಿಸ್ ಶುರು ಮಾಡುವ ಕಾತರದಲ್ಲಿದ್ದಾರೆ. ಏಳು ವರ್ಷಗಳ ನಂತರ ನನ್ನ ಜೀವನದಲ್ಲಿ ಸಂತೋಷ ಮೂಡುತ್ತಿದೆ. ಸೆಪ್ಟೆಂಬರ್ 13 ನನ್ನ ಜೀವನದ ಅತ್ಯಂತ ಸಂತಸದ ದಿನ. 13ರ ನಂತರ ನಾನು ಪಂದ್ಯಗಳನ್ನಾಡಲು ಅಧಿಕೃತವಾಗಿ ಟ್ರೈನಿಂಗ್ ಹಾಗೂ ಪ್ರಾಕ್ಟೀಸ್ ಶುರು ಮಾಡಲಿದ್ದೇನೆ. ನನ್ನ ಕಷ್ಟಕಾಲದಲ್ಲಿ ನನಗಾಗಿ ಮಿಡಿದ, ಪ್ರೀತಿ ತೋರಿದ ಪ್ರತಿಯೊಬ್ಬರಿಗೂ ನಾನು ಋಣಿಯಾಗಿದ್ದೇನೆ ಎಂದು ಶ್ರೀಶಾಂತ್ ತಿಳಿಸಿದ್ದಾರೆ. Download the Newsfirstlive app ಶ್ರೀಶಾಂತ್ ಕರಿಯರ್ ಕೊಳ್ಳಿ ಇಟ್ಟ ಸ್ಟಾಟ್ ಫಿಕ್ಸಿಂಗ್..! ಶಾಂತಕುಮಾರನ್ ಶ್ರೀಶಾಂತ್. ಭಾರತೀಯ ಕ್ರಿಕೆಟ್ ಜಗತ್ತು ಕಂಡ ಮೋಸ್ಟ್ ಅಗ್ರೆಸಿವ್ ಬೌಲರ್ ಅಂದ್ರೆ ತಪ್ಪಾಗಲ್ಲ. ಎದುರಾಳಿ ತಂಡದ ಬ್ಯಾಟ್ಸ್ಮನ್ ವಿಕೆಟ್ ತೆಗೆದಾಗ ಈ ಕೇರಳ ಎಕ್ಸ್ಪ್ರೆಸ್ ಸಂಭ್ರಮಿಸುತ್ತಿದ್ದ ಪರಿ, ಟೀಮ್ ಇಂಡಿಯಾ ಫ್ಯಾನ್ಸ್ಗೆ ರೋಷಾವೇಶ ಉಕ್ಕಿಸುತ್ತಿತ್ತು. ಎದುರಾಳಿ ಬ್ಯಾಟ್ಸ್ಮನ್ ತಮ್ಮ ಕೆಣಕಿದ್ರೆ ಅಲ್ಲೇ ಡ್ರಾ ಅಲ್ಲೇ ಬಹುಮಾನ ಎಂಬಂತೆ ಶ್ರೀಶಾಂತ್ ಅವರದ್ದೇ ದಾಟಿಯಲ್ಲಿ ಉತ್ತರ ನೀಡುತ್ತಿದ್ರು. ಇನ್ಸ್ವಿಂಗ್ ಸ್ಪೆಷಲಿಸ್ಟ್..! ಬರೀ ಅಗ್ರೆಸಿವ್ನಿಂದ ಅಷ್ಟೇ ಅಲ್ಲ.! ತಮ್ಮ ಅದ್ಭುತ ಇನ್ಸ್ವಿಂಗ್ ಬೌಲಿಂಗ್ ಮೂಲಕ ಘಟಾನುಘಟಿ ಬ್ಯಾಟ್ಸ್ಮನ್ಗಳನ್ನ ಖೆಡ್ಡಾಕ್ಕೆ ಕೆಡವುತ್ತಿದ್ರು. ಈ ಮೂಲಕ ಟೀಮ್ ಇಂಡಿಯಾದ ಗೆಲುವಿನ ಪಂದ್ಯಗಳಲ್ಲಿ ಪ್ರಮುಖ ಪಾತ್ರವಹಿಸಿದ್ದರು. ಆದ್ರೆ, 2013ರ ಐಪಿಎಲ್ ಶ್ರೀಶಾಂತ್ ಕ್ರಿಕೆಟ್ ಕರಿಯರ್ಗೆ ಕೊಳ್ಳಿ ಇಟ್ಟಿತು. ಪಂದ್ಯವೊಂದರ ಸ್ಪಾಟ್ ಫಿಕ್ಸಿಂಗ್ನಲ್ಲಿ ಶ್ರೀಶಾಂತ್ ಹೆಸರು ಕೇಳಿಬಂತು. ಇದರಿಂದ ಬಿಸಿಸಿಐ ಶ್ರೀಶಾಂತ್ ಮೇಲೆ ಆಜೀವ ನಿಷೇಧ ಹೇರಿತು. 2015ರಲ್ಲಿ ದೆಹಲಿ ವಿಶೇಷ ನ್ಯಾಯಾಲಯ ಶ್ರೀಶಾಂತ್ ಕ್ಲೀನ್ ಚಿಟ್ ನೀಡಿತು. 2018ರಲ್ಲಿ ಕೇರಳ ಹೈ ಕೋರ್ಟ್ ಶ್ರೀಶಾಂತ್ ಮೇಲೆ ಹೇರಿರುವ ಆಜೀವ ನಿಷೇಧ ಹಿಂಪಡೆಯುವಂತೆ ಸೂಚಿಸಿತು. 2019ರಲ್ಲಿ ಸುಪ್ರೀಂಕೋರ್ಟ್ ಶ್ರೀಶಾಂತ್ ಮೇಲಿನ ನಿಷೇಧವನ್ನ ಎತ್ತಿ ಹಿಡಿಯಿತು. ಆದ್ರೆ ಆಜೀವ ನಿಷೇಧ ಮುಕ್ತಗೊಳಿಸಿ ಎಂದು ಬಿಸಿಸಿಐಗೆ ಸೂಚಿಸಿತು. ಇದರಿಂದ ಬಿಸಿಸಿಐ ಶ್ರೀಶಾಂತ್ಗೆ 7 ವರ್ಷ ನಿಷೇಧ ಶಿಕ್ಷೆ ವಿಧಿಸಿತು. ಸದ್ಯ 37 ವರ್ಷ ವಯಸ್ಸಿನ ಶ್ರೀಶಾಂತ್, ಕೇರಳ ರಣಜಿ ತಂಡದ ಪರ ಆಡುವ ಸಾಧ್ಯತೆ ಇದೆ. ರಣಜಿಯಲ್ಲಿ ಮಿಂಚಿ ತನ್ನ ಕ್ರಿಕೆಟ್ ಜೀವನಕ್ಕೆ ಬ್ರೇಕ್ ಹಾಕಿದ ಐಪಿಎಲ್ ಹಾಗೂ ಟೀಮ್ ಇಂಡಿಯಾದಲ್ಲಿ ಆಡುವ ಗುರಿಯನ್ನ ಶ್ರೀಶಾಂತ್ ಹೊಂದಿದ್ದಾರೆ.